b'\n_START_ARTICLE_\nStefansgade\n_START_PARAGRAPH_\nStefansgade er en ca. 750 meter lang sidegade N\xc3\xb8rrebrogade og Borups All\xc3\xa9 p\xc3\xa5 Ydre N\xc3\xb8rrebro i K\xc3\xb8benhavn. Den popul\xc3\xa6re gade, der ligger lige op af N\xc3\xb8rrebroparken, huser en r\xc3\xa6kke forretninger og caf\xc3\xa9er, samt et af K\xc3\xb8benhavns \xc3\xa6ldste v\xc3\xa6rtshuse \xe2\x80\x93 Caf\xc3\xa9 Lille Peter._NEWLINE_Stefansgade var kendt som Havremarksvej indtil 1874. Her byggede man Sankt Stefans Kirke p\xc3\xa5 hj\xc3\xb8rnet af N\xc3\xb8rrebrogade og Havremarksvej, og vejen tog snart navn efter kirken. Sankt Stefan var \xc3\xa9n af apostlenes f\xc3\xb8rste hj\xc3\xa6lpere og fungerede som fattigforstander i Jerusalem. Han regnes for den f\xc3\xb8rste kristne martyr._NEWLINE_I perioden 2006-2007 blev Stefansgade forsk\xc3\xb8nnet. M\xc3\xa5let var at mindske den gennemk\xc3\xb8rende trafik og g\xc3\xb8re gaden mere sikker for cyklister. Dertil kom en generel forsk\xc3\xb8nnelse af gaden med flere tr\xc3\xa6er, renovering af butiksfacaderne, bedre belysning og et mere frit udsyn til N\xc3\xb8rrebroparken.\n_START_SECTION_\nBryggeriet Hafnia\n_START_PARAGRAPH_\nBryggeriet Hafnia opstod i 1898 ved en sammenslutning af tre mindre bryggerier, blandt andet Bryggeriet Stefan, der var stiftet i 1895 af H.C. Meyer. Sammenslutningen tog navnet K\xc3\xb8benhavns Bryggerier og Malterier og etablerede sig p\xc3\xa5 Dronning Olgas Vej p\xc3\xa5 Frederiksberg. Bryggeriet blev i en \xc3\xa5rr\xc3\xa6kke forpagtet ud til Arbejdernes Bryggeri, der senere blev kendt som Bryggeriet Stjernen._NEWLINE_I 1907 blev ejendommen p\xc3\xa5 Dronning Olgas Vej overtaget af Arbejdernes Bryggeri, Kj\xc3\xb8benhavns Bryggerier og Malterier skiftede navn til Bryggeriet Hafnia og flyttede til Stefansgade nr. 51. Herfra fortsatte driften til 1939 . Efter nedrivningen af bryggeriet blev boligkomplekset Stefansg\xc3\xa5rden opf\xc3\xb8rt p\xc3\xa5 stedet.'